

**LIETUVOS RESPUBLIKOS SEIMO KANCELIARIJOS**

**TEISĖS DEPARTAMENTAS**

Biudžetinė įstaiga Gedimino pr. 53, 01109 Vilnius Tel. (0 5) 209 6169 El. p. td@lrs.lt

Duomenys kaupiami ir saugomi Juridinių asmenų registre Kodas 188605295

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos Seimo 2024-09-16 Nr. V-2024-

Peticijų komisijai Į 2024-09-06 Nr. V-2024-12941

**DĖL PETICIJOJE PATEIKTŲ SIŪLYMŲ PAKEISTI RIBOJAMŲJŲ PRIEMONIŲ DĖL KARINĖS AGRESIJOS PRIEŠ UKRAINĄ NUSTATYMO ĮSTATYMO 3 STRAIPSNĮ**

Atsakydami į Jūsų prašymą, teikiame nuomonę dėl Romo Stumbrio peticijoje pateiktų siūlymų pakeisti Ribojamųjų priemonių dėl karinės agresijos prieš Ukrainą nustatymo įstatymo (toliau – Ribojamųjų priemonių įstatymas) 3 straipsnį, atsisakant kai kurių šiame straipsnyje nurodytų ribojamųjų priemonių, siaurinant jų apimtį ar subjektų, kuriems jos taikytinos, ratą, ir pan.

Pagal Peticijų konstitucinio įstatymo 18 straipsnio 4 dalį Seimo Peticijų komisija, išnagrinėjusi šią peticiją, turėtų pateikti Seimui vieną iš šių motyvuotų išvadų: visiškai ar iš dalies tenkinti peticijoje pateiktus siūlymus ir inicijuoti atitinkamus Ribojamųjų priemonių įstatymo pakeitimus arba netenkinti peticijoje pateiktų siūlymų.

Pažymėtina, kad pagal Ribojamųjų priemonių įstatymo 2 straipsnį šio įstatymo 3 straipsnyje nurodytos ribojamosios priemonės nustatomos ir įgyvendinamos Tarptautinių sankcijų įstatymo II1 skyriuje nustatyta tvarka. Tarptautinių sankcijų įstatymo 61 straipsnyje, kuris yra šio įstatymo II1 skyriuje, nustatyta, kad ribojamosios priemonės nustatomos, keičiamos ir atšaukiamos įstatymu, kurį Seimui pateikia Vyriausybė pagal atitinkamos valdymo srities ministro teikimą, suderintą su Tarptautinių sankcijų koordinavimo komisija (2 dalis); įstatyme dėl ribojamųjų priemonių nustatymo apibrėžiamas ribojamųjų priemonių turinys, subjektai, kuriems taikomos ribojamosios priemonės, ar juos apibrėžiantys kriterijai, ribojamųjų priemonių taikymo pradžia ir pabaiga, ribojamųjų priemonių įgyvendinimo išimtys ir, jei reikia, kitos nuostatos (3 dalis).

Šios Tarptautinių sankcijų įstatymo nuostatos reiškia, kad: 1) Ribojamųjų priemonių įstatymas yra specifinis tuo požiūriu, jog išimtinė teisė inicijuoti ribojamųjų priemonių nustatymą, pakeitimą ir atšaukimą, pateikiant Seimui atitinkamą šio įstatymo ar jo pakeitimo projektą, yra suteikta tik Vyriausybei; jokie kiti įstatymų leidybos iniciatyvos teisės subjektai, įskaitant Seimo narius, šios teisės neturi; 2) būtent Vyriausybė, teikdama Seimui Ribojamųjų priemonių įstatymo ar jo pakeitimo projektą, apibrėžia ribojamųjų priemonių turinį, subjektus ir pan.; 3) Ribojamųjų priemonių įstatymo ar jo pakeitimo projekto rengimui yra taikoma papildoma procedūra, pagal kurią šis projektas turi būti suderintas su Tarptautinių sankcijų koordinavimo komisija, koordinuojančia valstybės institucijų veiklą tarptautinių sankcijų įgyvendinimo srityje.

Atsižvelgdami į tai, kad pagal Tarptautinių sankcijų įstatymą tik Vyriausybė turi įgaliojimus pagal atitinkamos valdymo srities ministro teikimą, suderintą su Tarptautinių sankcijų koordinavimo komisija, inicijuoti ribojamųjų priemonių nustatymą, pakeitimą ir atšaukimą, pateikdama Seimui atitinkamą Ribojamųjų priemonių įstatymo pakeitimo projektą, manome, kad R. Stumbrio peticijoje pateikti siūlymai negali būti tenkinami.

Departamento direktorius Dainius Zebleckis

L. Schulte-Ebbert, tel. (0 5) 209 6055, el. p. liucija.schulteebbert@lrs.lt

V. Staugaitytė, tel. (0 5) 209 6898, el. p. viktorija.staugaityte@lrs.lt